FÆLLES AKTION af 5. december 1997 vedtaget af Rådet på grundlag af artikel K.3 i traktaten om Den Europæiske Union, vedrørende indførelse af en ordning for evaluering af, hvordan de internationale forpligtelser med hensyn til bekæmpelse af organiseret kriminalitet udmøntes og efterleves i de enkelte medlemsstater (97/827/RIA)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel K.3, stk. 2, litra b),

under henvisning til den rapport fra Gruppen på Højt Plan vedrørende Organiseret Kriminalitet, som blev godkendt af Det Europæiske Råd i Amsterdam den 16. 17. juni 1997, særlig henstilling nr. 15 i handlingsplanen,

under henvisning til Rådets konklusioner vedrørende nævnte rapport,

under henvisning til de erfaringer, der er gjort i forbindelse med arbejdet i Den Internationale Finansielle Aktionsgruppe vedrørende hvidvaskning af penge,

under henvisning til Rådets beslutning af 26. juni 1997 om ansættelsesvilkårene for nationale eksperter, der udstationeres ved Generalsekretariatet for Rådet som led i iværksættelsen af programmet til intensivering af bekæmpelsen af organiseret kriminalitet, og

ud fra følgende betragtninger:

Der er behov for at forbedre gennemførelsen på nationalt plan af de instrumenter, som vedtages inden for Den Europæiske Unions rammer og i andre fora, navnlig med henblik på bekæmpelse af organiseret kriminalitet;

denne gennemførelse påhviler i første række hver enkelt medlemsstat, og som led i samråd inden for Unionen tilskynder medlemsstaterne hinanden til at forbedre anvendelsen af samarbejdsinstrumenterne på internationalt plan;

det er i øvrigt nyttigt at indføre en ordning, der i forlængelse af dette samråd giver medlemsstaterne mulighed for på lige fod og i gensidig tillid at evaluere, hvordan hver enkelt af dem gennemfører de samarbejdsinstrumenter, der er beregnet på at bekæmpe international organiseret kriminalitet;

Rådet har taget hensyn til de synspunkter (1), som Europa-Parlamentet har fremsat i forbindelse med det samråd, som formandskabet har foretaget i henhold til traktatens artikel K.6 -

VEDTAGET FØLGENDE FÆLLES AKTION:

Artikel 1 Formål

1. Med forbehold af Det Europæiske Fællesskabs kompetence indføres der efter nedenstående regler en ordning for evaluering af, hvordan EU-retsakter og -instrumenter og andre internationale akter og instrumenter på det strafferetlige område udmøntes og efterleves i de enkelte medlemsstater, samt af, hvilken lovgivning og praksis der følger heraf på nationalt plan, og hvordan de internationale samarbejdsaktioner til bekæmpelse af organiseret kriminalitet gennemføres i medlemsstaterne.

2. Alle medlemsstater forpligter sig til at sørge for, at deres nationale myndigheder samarbejder fuldt ud med de evalueringshold, der i medfør af denne fælles aktion sammensættes med henblik på aktionens gennemførelse, og at det sker under overholdelse af de lovbestemmelser og etiske regler, der gælder i de enkelte medlemsstater.

Artikel 2 Evalueringsemner

1. I forbindelse med hver enkelt evaluering fastlægger medlemmerne af Den Tværfaglige Gruppe vedrørende Organiseret Kriminalitet, i det følgende benævnt »den tværfaglige gruppe«, på forslag fra formandskabet det præcise emne for evalueringen og den rækkefølge, hvori medlemsstaterne - mindst fem om året - skal evalueres.

2. Evalueringen forberedes af formandskabet for Rådet med bistand fra Generalsekretariatet for Rådet. Kommissionen deltager fuldt ud i arbejdet.

3. Første evalueringsrunde begynder senest tre måneder efter denne fælles aktions ikrafttræden.

Artikel 3 Udpegelse af eksperterne

1. På formandskabets initiativ meddeler de enkelte medlemsstater Generalsekretariatet for Rådet navnet på fra en til tre eksperter, som inden for det emne, evalueringen vedrører, har opnået indgående kendskab til bekæmpelse af organiseret kriminalitet, især inden for en retshåndhævende myndighed som f.eks. politiet, toldvæsenet eller en retsmyndighed eller en anden offentlig myndighed, og som er villige til at deltage i mindst én evaluering.

2. Formandskabet opstiller en liste over de eksperter, som medlemsstaterne har udpeget, og sender den til medlemmerne af den tværfaglige gruppe.

Artikel 4 Evalueringshold

Formandskabet sammensætter ud fra den i artikel 3, stk. 2, omhandlede liste et hold på tre eksperter for hver medlemsstat, der skal evalueres, idet det påser, at ingen af eksperterne er statsborger i den medlemsstat, der skal evalueres. Navnene på de udvalgte eksperter meddeles den tværfaglige gruppe. Disse udgør evalueringsholdet. Kommissionen kan deltage i ekspertholdenes arbejde afhængigt af de emner, der skal evalueres. Evalueringsholdet bistås i alle sine opgaver af Generalsekretariatet for Rådet.

Artikel 5 Udarbejdelse af et spørgeskema

Inden for rammerne af det præcise emne, der fastlægges efter artikel 2, stk. 1, udarbejder formandskabet med bistand fra Generalsekretariatet for Rådet et spørgeskema, der benyttes ved evalueringen af samtlige medlemsstater, og forelægger dette for den tværfaglige gruppe til godkendelse. Formålet med spørgeskemaet er at få indhentet alle oplysninger af relevans for evalueringen. Den evaluerede medlemsstat påser, at spørgeskemaet besvares inden for den fastsatte frist så fyldestgørende som muligt, og at besvarelsen vedlægges alle relevante retlige bestemmelser og tekniske og praktiske oplysninger.

Artikel 6 Besøg på stedet

Når evalueringsholdet har modtaget besvarelsen af spørgeskemaet, rejser det til den evaluerede medlemsstat for - ifølge et besøgsprogram, der er opstillet af den evaluerede medlemsstat på grundlag af evalueringsholdets ønsker - at mødes med den pågældende medlemsstats politiske myndigheder, forvaltningsmyndigheder, politi- og toldmyndigheder, retsmyndigheder eller enhver anden relevant myndighed.

Artikel 7 Udarbejdelse af et udkast til rapport

Senest en måned efter det i artikel 6 omhandlede besøg udarbejder evalueringsholdet et udkast til rapport, som det sender til den evaluerede medlemsstat til udtalelse. Hvis evalueringsholdet finder det nødvendigt, tilpasser det sin rapport på grundlag af den evaluerede medlemsstats bemærkninger hertil.

Artikel 8 Behandling og vedtagelse af rapporten

1. Formandskabet sender som fortroligt dokument udkastet til rapport til medlemmerne af den tværfaglige gruppe og medsender de af den evaluerede medlemsstats bemærkninger, som evalueringsholdet ikke måtte have inkorporeret i sit udkast.

2. Den tværfaglige gruppes møde indledes med, at medlemmerne af evalueringsholdet redegør for udkastet til rapport. Repræsentanten for den evaluerede medlemsstat fremsætter derefter de bemærkninger, oplysninger eller forklaringer, som han måtte finde nødvendige. Den tværfaglige gruppe drøfter derpå udkastet til rapport og vedtager sine konklusioner ved konsensus.

3. Formandskabet orienterer en gang om året Rådet om resultatet af evalueringerne. Rådet kan, når det finder det nødvendigt, rette en henstilling til den berørte medlemsstat og opfordre denne til at underrette det om de fremskridt, der gøres inden for en af Rådet fastsat frist.

4. Under iagttagelse af artikel 9, stk. 2, orienterer formandskabet hvert år Europa-Parlamentet om gennemførelsen af evalueringsordningen.

5. Rådet træffer passende foranstaltninger, når en evaluering er afsluttet.

Artikel 9 Tavshedspligt

1. De enkelte evalueringshold har tavshedspligt med hensyn til oplysninger, de måtte komme i besiddelse af under deres arbejde. Medlemsstaterne sikrer sig med henblik herpå, at de eksperter, som de har udpeget i henhold til artikel 3, om nødvendigt er sikkerhedsgodkendt på et passende niveau.

2. Den rapport, der udarbejdes som led i denne fælles aktion, er fortrolig. Den evaluerede medlemsstat kan dog på eget ansvar offentliggøre rapporten. Den skal indhente Rådets samtykke, hvis den kun agter at offentliggøre dele af rapporten.

Artikel 10 Evaluering af ordningen

Senest når alle medlemsstater har været igennem deres første evaluering, vurderer Rådet ordningens bestemmelser og anvendelsesområde og tilpasser om nødvendigt denne fælles aktion.

Artikel 11 Ikrafttræden

Denne fælles aktion træder i kraft på dagen for offentliggørelsen i Tidende.

Artikel 12 Offentliggørelse

Denne fælles aktion offentliggøres i Tidende.

Udfærdiget i Bruxelles, den 5. december 1997.

På Rådets vegne

M. FISCHBACH

Formand

(1) Udtalelse afgivet den 20. november 1997 (endnu ikke offentliggjort i Tidende).